LV Eiropas Savienības Oficiālais Vēstnesis C 325/20

Paziņojums par antidempinga pasākumu daļējas starpposma pārskatīšanas uzsākšanu attiecībā uz Ķīnas Tautas Republikas, Saūda Arābijas, Baltkrievijas, Austrālijas, Indonēzijas, Taizemes, Korejas Republikas un Indijas izcelsmes poliesteru sintētisko štāpeļšķiedru ievedumiem

(2005/C 325/10)

Komisija pēc savas ierosmes ir nolēmusi sākt daļēju starpposma pārskatīšanu saskaņā ar 11. panta 3. punktu Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (1). Pārskatīšanā tiks izskatīta tikai ražojuma jēdziena neattiecināšana uz viegli kūstošām poliestera sintētiskajām štāpeļšķiedrām (“LMP”).

1. Ražojums

Ražojums, uz kuru attiecas pārskatīšana, ir Ķīnas Tautas Republikas, Saūda Arābijas, Baltkrievijas, Austrālijas, Indonēzijas, Taizemes, Korejas Republikas un Indijas izcelsmes nekārstas, neķemmētas un citādi vērpšanai nesagatavotas sintētiskās štāpeļšķiedras no poliesteriem (“attiecīgais ražojums”), ko patlaban klasificē ar KN kodu 5503 20 00. Šis KN kods norādīts vienīgi informācijai.

2. Spēkā esošie pasākumi

Patlaban spēkā esošie pasākumi ir galīgie antidempinga maksājumi, kas uzlikti ar Padomes Regulu (EK) Nr. 1522/2000 (2) par Austrālijas, Indonēzijas un Taizemes izcelsmes ievedumiem, Regulu Nr. 2852/2000 (3) par Korejas Republikas un Indijas izcelsmes ievedumiem, Padomes Regulu Nr. 1799/2002 (4) par Baltkrievijas izcelsmes ievedumiem un Padomes Regulu Nr. 428/2005 (5) par Ķīnas Tautas Republikas un Saūda Arābijas izcelsmes ievedumiem. Pamatojoties uz pamatregulas 11. panta 2. punktu, 2005. gada 14. jūlijā (6) tika sākta spēkā esošo pasākumu pārskatīšana attiecībā uz Austrālijas, Indonēzijas un Taizemes izcelsmes ievedumiem.

3. Pārskatīšanas pamatojums

Informācija, kas ir Komisijas rīcībā, liecina, ka uz LMP nebūtu attiecināma šā ražojuma definīcija, jo tām acīmredzami ir citādas fizikālās un ķīmiskās pamatīpašības un izlietošanas veidi, salīdzinot ar citiem poliestera štāpeļšķiedru veidiem. Konkrēti — LMP piemīt saistvielas īpašības, kas tās atšķir no citām poliestera štāpeļšķiedrām.

4. Procedūra

Pēc apspriešanās ar padomdevēju komiteju konstatējusi, ka ir pietiekami pierādījumi, lai uzsāktu daļēju starpposma pārskatīšanu, Komisija ar šo uzsāk pārskatīšanu saskaņā ar pamatregulas 11. panta 3. punktu vienīgi attiecībā uz attiecīgā ražojuma definīciju. Izmeklēšanā tiks izvērtēts, vai jāgroza spēkā esošo pasākumu joma.

a) Anketas

Lai iegūtu informāciju, ko Komisija uzskata par nepieciešamu izmeklēšanai, tā izsūtīs anketas importētājiem, lietotājiem, Kopienas ražošanas nozarei, ražotājiem eksportētājiem Ķīnas Tautas Republikā, Saūda Arābijā, Baltkrievijā, Austrālijā, Indonēzijā, Taizemē, Korejas Republikā un Indijā un visu attiecīgo valstu iestādēm. Šī informācija un pierādījumi, ar kuriem tā pamatota, jānogādā Komisijā 5. punkta a) apakšpunktā noteiktajā termiņā.

b) Informācijas vākšana un uzklausīšanas rīkošana

Ar šo visas ieinteresētās personas tiek aicinātas darīt zināmu savu viedokli, sniegt informāciju, kas nav sniegta, atbildot uz anketas jautājumiem, un pierādījumus, kas to pamato. Šī informācija un pierādījumi, kas to pamato, jānogādā Komisijā 5. punkta a) apakšpunktā noteiktajā termiņā.

Bez tam Komisija var uzklausīt ieinteresētās personas, ja tās to pieprasa, norādot konkrētus iemeslus, kuru dēļ tās uzklausāmas. Pieprasījums jāiesniedz 5. punkta b) apakšpunktā noteiktajā termiņā.

5. Termiņi

a) Termiņš, kurā personas var informēt par sevi un iesniegt atbildes uz anketas jautājumiem un citādu informāciju

Lai izmeklēšanā varētu ņemt vērā sniegto informāciju, visām ieinteresētajām personām jāinformē par sevi, sazinoties ar Komisiju, jāiepazīstina tā ar savu viedokli un jāiesniedz atbildes uz anketas jautājumiem vai citāda informācija 40 dienu laikā no šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi. Uzmanība tiek vērsta uz to, ka pamatregulā noteikto procesuālo tiesību lielākās daļas īstenošana ir atkarīga no tā, vai ieinteresētā persona informē par sevi iepriekš minētajā termiņā.

b) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

6. Rakstiski iesniegta informācija, atbildes uz anketas jautājumiem un sarakste

Visai ieinteresēto personu iesniegtajai informācijai jābūt rakstveidā (nevis elektroniskā formā, ja vien nav noteikts citādi), tajā jānorāda ieinteresētās personas nosaukums, adrese, e-pasta adrese, tālruņa un faksa numurs. Visai rakstveidā iesniegtajai informācijai, tostarp šajā paziņojumā pieprasītajai informācijai, atbildēm uz anketas jautājumiem un sarakstei, ko ieinteresētās personas veic konfidenciāli, jābūt ar norādi “Limited” (7), un saskaņā ar pamatregulas 19. panta 2. punktu šiem dokumentiem pievieno nekonfidenciālu versiju ar norādi “For inspection by interested parties”.

Komisijas adrese sarakstei:

European Commission Directorate General for Trade Directorate B Office: J-79 5/16 B-1049 Brussels Fakss (32-2) 295 65 05

7. Nesadarbošanās

Gadījumos, kad kāda ieinteresētā persona atsakās darīt pieejamu vai kā citādi nesniedz nepieciešamo informāciju termiņā, vai arī ievērojami kavē izmeklēšanu, var izdarīt pozitīvus vai negatīvus secinājumus saskaņā ar pamatregulas 18. pantu, pamatojoties uz pieejamajiem faktiem.

Ja tiek konstatēts, ka ieinteresētā persona sniegusi nepareizu vai maldinošu informāciju, šo informāciju neņem vērā un var izmantot pieejamos faktus. Ja kāda ieinteresētā persona nesadarbojas vai sadarbojas tikai daļēji un tādēļ secinājumi saskaņā ar pamatregulas 18. pantu tiek pamatoti ar pieejamajiem faktiem, šai personai var būt mazāk labvēlīgs rezultāts nekā tad, ja tā būtu sadarbojusies.

(1) OV L 56, 6.3.1996., 1. lpp. Regulā jaunākie grozījumi izdarīti ar Padomes Regulu (EK) Nr. 461/2004 (OV L 77, 13.3.2004., 12. lpp.)

(2) OV L 175, 14.7.2000., 10. lpp.

(3) OV L 332, 28.12.2000., 17. lpp. Regulā grozījumi izdarīti ar Padomes Regulu (EK) Nr. 428/2005, OV L 71, 17.3.2005., 1. lpp.

(4) OV L 274, 11.10.2002., 1. lpp.

(5) OV L 71, 17.3.2005., 1. lpp. Regulā grozījumi izdarīti ar Padomes Regulu (EK) Nr. 1333/2005, OV L 211, 13.8.2005., 1. lpp.

(6) OV C 174, 14.7.2005., 15. lpp.

(7) Tas nozīmē, ka dokuments domāts tikai iekšējai lietošanai. To aizsargā saskaņā ar Eiropas Parlamenta un Padomes Regulas (EK) Nr. 1049/2001 4. pantu (OV L 145, 31.5.2001., 43. lpp.). Tas ir konfidenciāls dokuments saskaņā ar Padomes Regulas (EK) Nr. 384/96 (OV L 56, 6.3.1996., 1. lpp.) 19. pantu un PTO Nolīguma par VVTT 1994 VI panta īstenošanu (Antidempinga nolīguma) 6. pantu